SAJTÓKÖZLEMÉNY

Boldog Salkaházi Sára Technikum néven szakképző intézményt alapított a Szombathelyi Egyházmegye

A Szombathelyi Egyházmegye rendszerváltás utáni történelmének egyik legnagyobb vállalkozásaként szakképző intézményt alapított, amely Boldog Salkaházi Sára szociális testvér nevét viseli.

Technikumi és szakképző iskolai szakmai oktatást indítunk az iskolában. Oktatás és szociális ágazaton három szakmát lehet nálunk tanulni.

Az **Oktatási szakasszisztens** az *oktatás ágazat* 5 éves képzése, amely érettségi és technikus szintű szakképzettség megszerzésével zárul. Az oktatási szakasszisztens bölcsődében, óvodában, iskolában, gyermekotthonban, lakásotthonban, családi napközi, pedagógiai szakszolgálat és egyéb (gyermeknevelő, -gondozó) intézményben foglalkoztatott személy, aki segíti a szakemberek munkáját.

*Szociális ágazaton* egyrészt **Kisgyermek-gondozó, -nevelő** szakma szerezhető, amely érettségi és technikus szintű szakképzettség megszerzésével zárul 5 éves képzés keretében. A kisgyermekgondozó, -nevelő feladata elsősorban a gyermekek napközbeni ellátási formáiban (bölcsőde, mini bölcsőde, családi bölcsőde, munkahelyi bölcsőde, alternatív napközbeni ellátás, napközbeni gyermekfelügyelet) és egyéb gyermekjóléti és gyermekvédelmi területen a 0-3 éves korú gyermekek nevelése, gondozása.

*Szociális ágazaton* másrészt **Szociális ápoló és gondozó** szakma szerezhető 3 éves képzés keretében, amely szakképzettség megszerzésével zárul. A szociális ápoló és gondozó bentlakást vagy nappali ellátást biztosító szociális intézményekben, illetve az ellátást igénylő otthoni környezetében, gondozói munkakörben végzi tevékenységét. Életkoruk, egészségi, mentális vagy ﬁzikai állapotuk miatt segítségre szoruló (idősek, fogyatékosok, pszichiátriai betegek, szenvedélybetegek, hajléktalansággal küzdők) személyeket ápol és gondoz.

Az Egyház mindig fontosnak tartotta a gyermekek nevelését, az emberi élet és egészség védelmét, a rászoruló emberek gondozását. Napjainkban ez az oktatási és karitatív tevékenység speciális ismereteket is igényel, amelyet a magas színvonalú szakképzés tud a leginkább biztosítani. Dr. Székely János püspök atya ezért szükségesnek tartotta, hogy a Szombathelyi Egyházmegye iskolai keretek között is vállaljon szerepet azoknak a szakembereknek a képzésében, akik ezeket a szép hivatásokat - embertársaik nevelését, segítését, gondozását - választják. Ezért vállal részt Szombathelyen oktatás és szociális ágazaton az állami szakképzési feladatellátásból az egyházmegye.

A tanév 2022. szeptember 1-jén indul.

Az iskola Szombathelyen, a Petőfi Sándor utca 6. számú épületben, a volt Püspöki Általános Iskola épületében működik. Az épület korszerűsítése, felújítása jelenleg is zajlik.

Várjuk azoknak a 8. osztályt végző diákoknak a jelentkezését, akik oktatási és szociális területen képzelik el jövőjüket.

Kollégiumi elhelyezést a vidékről érkező diákoknak biztosítunk.

A [bsst@martinus.hu](mailto:bsst@martinus.hu) email címen várjuk az érdeklődő kérdéseket, illetve hamarosan elindul a [www.bsst.martinus.hu](http://www.bsst.martinus.hu) címen az iskola honlapja is, amelyen tájékozódhatnak az érdeklődők. Addig a [www.martinus.hu](http://www.martinus.hu) honlapon az iskola aloldalát ajánljuk az érdeklődők figyelmébe (https://www.martinus.hu/boldog-salkahazi-sara-technikum).